《答徐以文》
明代·高逊志

我本不羁士，少年知远游。
结交尽豪俊，英风邈难俦。
浩然志四尽，垄断非所求。
群雄乱天纪，誓将除国仇。
驱马向京邑，道路阻且修。
旷望空叹息，失计成淹留。
时哉苟未会，白璧宁暗投。
耻同五鼎食，笑视千金裘。
袁丝尚游侠，枚皋事俳优。
知己竟不遇，行藏谁与谋。
白日如逝水，冉冉春复秋。
人生久羁旅，岂不怀故丘。
芳时倏徂谢，悲绪寒飕飕。
容华易憔悴，安能常黑头。
放歌吴门市，洗耳长江流。
虽然不得意，常为苍生忧。
心随去雁远，目送孤云愁。
夫子东尽裔，济代多良筹。
既无陈仲举，虽贤罕见收。
何如共脱屣，速驾赴沧洲。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。